Асен Босев
Хитър дядо

chitanka.info

Тръгна дядо — хайде хоп,

към лозята с търнокоп.

Баба рече: — Той цял ден

ще копае уморен.

Ще му меся от сърце

пита, мазана с яйце. —

И нарами тя торба,

носи пита и чорба.

Както понакуцва с крак —

до лозята стига чак.

Търси дядо тук и там

дядо няма го — за срам!

— Де си, старче дяволит,

и зад кой ли пън си скрит?

Ала старецът й мил

в пивница се бе отбил,

в пивница се бе отбил,

в пивницата се запил.

Там на масата засмян

тя намира го пиян.

Строго му глава върти:

— Що щеш, дядо, тука ти! —

Дядо скача и се смее

и се хили срещу нея:

— Аз съм, бабо, дядо друг,

твоят дядо сее лук. —

Тя се връща у дома,

питата яде сама.

На вратите — чука-чук,

бие дядото с юмрук:

— Ставай, бабо, отключи,

повече не ме мъчи

и за дядо имай жал,

цял ден дядо не е ял!

Баба вика: — Беж оттук,

моя дядо сее лук.

Я се махай, таласъм,

твоя баба аз не съм.

Твойта баба в тоя час

сее някъде пък праз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.